Juana I de Castilla

Juana I de Castilla, llamá «la Loca» (Toleu, 6 de noviembri de 1479-Tordesillas, 12 d'abril de 1555) , hue reina de Castilla de 1504 a 1555, i d'Aragón i Navarra, dendi 1516 ata 1555, enque dendi 1506 no exerció dengún poel efetivu i a partil de 1509 vivió encerrá en Tordesillas, primeru por ordin del su pairi, Hernandu'l Católicu, i endespués por ordin del su iju, el rei Calru I.

Por nacencia, hue infanta de Castilla i Aragón. Dendi nueva, mostró endiferencia acia la religión, algu que la su mairi trató de mantenel en secretu.​ En 1496, se casó con el su primu trecel Helipi'l Hermosu, archiduqui d'Austria, duqui de Borgoña, Brabanti i condi de Flandis. Tuvu con él seis ijus. Por muerti delos sus ermanus Juan i Isabel i del su sobrinu Miguel dela Pas, passó a sel ereera delas coronas de Castilla i d'Aragón, assín comu en señora de Viscaya, títulu uníu ala corona de Castilla i que Juana ereeó dela su mairi Isabel I de Castilla. Ala muerti dela su mairi, Isabel la Católica, en 1504 hue procramá reina de Castilla junta'l su esposu; i a la del su pairi, Hernandu'l Católicu, en 1516 passó a sel la nominal reina de Navarra i soberana dela corona d'Aragón. Sin embargu, dendi 1506 el su poel namás hue nominal, hue'l su hijo Calru el rei efetivu de Castilla i d'Aragón. El levantamientu comuneru de 1520 la sacó dela su carci i le pidió encabeçal la revuelta, peru ella se negó, i quandu Calru derrotó alos comunerus golvió a encerrá-la. Más palanti Calru mandaría que la obrigasin a recebil los sacramentus, enque huesi meyanti tortura.

Hue llamá la Loca por una supuesta malotía mental alegá pol su pairi i el su iju pa partá-la del tronu i mantené-la encerrá en Tordesillas de por vida. S'á escrivíu que la malotía podría vel síu causá polos celus acia el su maríu i pol dolol que sintió tras la su muerti. Esta visión dela su figura hue popularizá nel Romanticismu, ena pintura i la literatura.

L'aceptación dela «locura» de doña Juana s'á manteníu en mayol o menol medía duranti el sigru xx, peru está huendu revisá  nel sigru xxi, sobri tó a raís delos estudius dela envestigaora estaunidensi Bethany Aram i delos españolis Segura Graíño i Zalama que án sacau ala lus nuevus datus sobri la reina.
 Referencias 

Categoría:Reis d'España